Ritratt: Wikimedia Commons  Malta Rocks se jkun kunċert li se jiżdied fil-kalendarju ta' kull sena tad-dilettanti tal-mużika Maltin u ta' dawk li jżuru pajjiżna. Dan il-kunċert se jsir għall-ewwel darba nhar il-Ġimgħa 17 ta' Settembru fuq il-Fosos tal-Furjana. Il-kunċert se jibda fis-6pm. Fi stqarrija, l-Awtorità Maltija tat-Turiżmu ħabbret li f'dan il-kunċert se jkunu qed jieħdu sehem uħud mill-aqwa artisti lokali. L-iskop ta' dan il-kunċert hu li jingħata spazju lil dawn l-artisti lokali, u li jinbeda kapitlu ġdid wara l-waqfa li kkawżat il-pandemija tal-Covid-19. Dan l-avveniment se jkun qiegħed isir bilqegħda u se jkun konformi mal-protokolli tal-Covid-19. Il-biljetti jistgħu jinxtraw minn hawn . Mark Grech, il-produttur tal-kunċert, qal li Malta Rocks hija aħbar tajba għall-industrija tad-divertiment u qal li dan il-kunċert juri l-kwalità tat-talent li hawn f'Malta. Il-Ministru għat-Turiżmu Clayton Bartolo qal li minkejja Malta miexja lejn in-normalità huwa importanti li l-Maltin jibqgħu responsabbli u li kulħadd jimxi mal-linji gwida tas-Supretendent tas-Saħħa Pubblika.